b"\n_START_ARTICLE_\nHist\xc3\xa8rids\n_START_SECTION_\nCaracter\xc3\xadstiques\n_START_PARAGRAPH_\nTenen el cos curt i compacte, amb tegument molt dur. El seu color \xc3\xa9s predominantment negre, de vegades amb taques vermelles o grogues. El cap est\xc3\xa0 retret en el prot\xc3\xb2rax. Les antenes s\xc3\xb3n curtes, en forma de colze i prove\xc3\xafdes d'una ma\xc3\xa7a terminal formada per la dilataci\xc3\xb3 dels tres \xc3\xbaltims artells. Els \xc3\xa8litres s\xc3\xb3n m\xc3\xa9s curts que l'abdomen, deixant al descobert el pigidi. Les potes s\xc3\xb3n curtes, robustes i espinoses; les ales estan ben desenvolupades.\n_START_SECTION_\nBiologia i ecologia\n_START_PARAGRAPH_\nTant les larves com els adults s\xc3\xb3n depredadors de larves d'altres insectes, a les quals amb freq\xc3\xbc\xc3\xa8ncia busquen en la carronya o el fem, en els quals excaven amb les seves fortes potes. Diverses esp\xc3\xa8cies estan associades a arbres morts i altres materials vegetals en descomposici\xc3\xb3; unes altres viuen com a comensals en formiguers. Els adults, quan s\xc3\xb3n molestats, entren en un estat de rigidesa replegant fortament les potes contra el cos."